Schlosár, Rastislav, poslanec NR SR (2021-02-25):
Ďakujem pekne. Vážené panie poslankyne, páni poslanci, pani ministerka, pán podpredseda, k dnešnému dňu, alebo teda, áno, k dnešnému dňu je to už 148 dní, dlhých 148 dní, teda už skoro päť mesiacov, čo žijeme v núdzovom stave, teda v stave, ktorý vzhľadom na rozsah, akým sú obmedzované základné práva a slobody občanov, naozaj nemožno nazvať inak ako stavom nedemokratickým, stavom totalitným, stavom, ktorý zodpovedá diktatúre a tomu, čomu sa bežne vo svete nehovorí nijak inak ako fašizmus. Možno to znie, možno to znie tvrdo, ale my naozaj podľa toho, aké tu máme teraz pravidlá, žijeme vo fašizme, my žijeme už 148 dní v totalite a to všetko, to všetko len pod zámienkou boja proti COVID-u 19. Budem ale konkrétny, pretože mám stále pocit, ako keby mnohí z vás, ktorí sú tu dnes prítomní, ako keby ste si mnohí vôbec neuvedomovali alebo nechceli uvedomovať, v akom stave vlastne žijeme, v akom stave žijú všetci slovenskí občania. Nie preto, že by im to prikázal nejaký koronavírus, ale preto, že im to prikázala vláda Igora Matoviča a jeho poslanci priamo tu v Národnej rade. Aký je to teda stav? Je to stav, v ktorom sa slovenský občan nemôže slobodne pohybovať ani po svojej rodnej dedine či meste. Stav, v ktorom nemôže ani len navštíviť svojich umierajúcich rodičov a príbuzných v nemocnici, stav, v ktorom nemôže buď vôbec pracovať, ak si nedá každý týždeň vŕtať v nose, alebo kde naopak pracovať musí, ak je zdravotník, až do úplného vyčerpania, keď po neho prídu policajti s príkazom na pracovnú povinnosť. Stav, v ktorom nemôžu chodiť žiaci a študenti do škôl a musia sa zmieriť s tým, že z nich pomaly, ale isto vyrastá generácia doslova hlupákov. Stav, v ktorom veriaci nemôžu chodiť do kostolov a na sväté prijímanie, pretože ste, páni z vládnej koalície, zavreli všetky kostoly do jedného bez toho, aby ktokoľvek čo i len tušil, kedy ich znova otvoríte. A to pred vami neurobili dokonca ani ateistickí komunisti v minulom režime. A na tomto mieste musím povedať, že sa darmo budete vyhovárať na ochorenie COVID-19 a na to, že chcete len chrániť zdravie obyvateľov, pretože fakt je taký, že nikde, nikdy v histórii sa plošne kostoly u nás nezatvárali, a to ani v tých najtvrdších, v čase tých najtvrdších morových epidémií, ani v čase španielskej chrípky, ani v čase, keď u nás zúrili akékoľvek vojny, jednoducho bez ohľadu na to, aký režim sme tu mali, kostoly boli vždy otvorené. Máme tu jednoducho stav, v ktorom Slovák nemá ani len právo protestovať proti všetkým týmto krivdám, proti tejto neslobode, proti tomuto ničeniu ľudských životov. Pretože aj toto posledné právo zhromažďovať sa, protestovať proti týmto vašim opatreniam, ste mu v núdzovom stave zobrali. Pre vás, pre vás už existuje len jedna skutočnosť, jedna pravda, jedna choroba, jeden problém a jedna príčina úmrtí COVID-19 a nič viac. Všetky ostatné, všetko ostatné ste vymazali z rebríčka svojich hodnôt a priorít a nič iné vás už nezaujíma. Čím všetkým si musia prejsť ľudia, ktorí síce netrpia COVID-om, ale vašimi opatreniami, tak to vám je už celkom ľahostajné. A práve dnes tu chcete už po tretíkrát, po tretíkrát predĺžiť núdzový stav. Prvýkrát ste to urobili priamo v rozpore s ústavným zákonom o bezpečnosti štátu, ktorý vo svojom pôvodnom znení neumožňoval predlžovať núdzový stav. Umožňoval predlžovať len výnimočný stav. Druhýkrát sa vám to podarilo len preto, že ste tento ústavný zákon zmenili, keď ste sem nazvážali pozitívne testovaných poslancov a dali ich tam hore za plentu, za nejaký igelit, len aby ste si zabezpečili ústavnú väčšinu. Čisto účelovo. A teraz chcete predĺžiť núdzový stav už po tretíkrát. Ale ja sa pýtam, na základe čoho ho chcete predlžovať? Na základe čoho ste dospeli k záveru, že núdzový stav je skutočne odôvodnený? Na základe čoho ste dospeli k záveru, že musíme naďalej žiť v tejto totalite? V prvom rade som v celom, v celom vašom návrhu nenašiel ani slovo o tom, aké následky mal a aké ešte bude mať núdzový stav na životy našich občanov, na ich prácu, sociálne istoty, vzdelanie, duševné či fyzické zdravie. Nenašiel som ani len zmienku o tom, čo spôsobil a ešte spôsobí núdzový stav našej ekonomike, hospodárstvu či školstvu. Vy ste na jednu stranu váh postavili zdravotné riziká ochorenia COVID-19, no na druhú stranu váh ste nedali absolútne nič. Preto celý váš návrh je len jednostranným propagandistickým dokumentom, ktorým nás chcete presvedčiť, že núdzový stav je potrebný bez toho, aby ste nám ukázali aj druhú stranu mince. Odvrátenú stranu núdzového stavu, ktorú zažívajú ľudia na Slovensku dennodenne na vlastnej koži. No ani tú prvú stranu mince, tú čisto zdravotnú stránku celej veci v tomto vašom materiáli neviete dostatočne zdôvodniť. Odhliadnuc od množstva formalít a takých tých všeobecných omáčok, ktoré vo svojom návrhu píšete, sa zameriam výhradne na vaše konkrétne tvrdenia. Píšete napríklad, že nepretržite dochádza k ohrozeniu života a zdravia občanov a bezprostredne hrozí, že šírením tzv. britskej agresívnejšej mutácie koronavírusu COVID-19 dôjde k ďalším nenapraviteľným a podstatným stratám na životoch alebo k zásadnému ohrozeniu zdravia na celom území Slovenskej republiky. No áno, nepochybne pri COVID-19 dochádza k ohrozeniu života a zdravia občanov, ale rovnako dochádza k ohrozeniu života a zdravia občanov aj pri mnohých iných nákazlivých ľudských chorobách. Preto sa pýtam, prečo nie je súčasťou vášho návrhu, a pýtal som sa to, pani ministerka, aj na výbore, prečo nie je súčasťou tohto vášho návrhu nejaká odborná vedecká štúdia alebo štúdia Úradu verejného zdravotníctva, ktorá by najmä s ohľadom na situáciu, aktuálnu situáciu na Slovensku a relevantné štatistické údaje jednoznačne potvrdzovala, že COVID-19 je tak z hľadiska chorobnosti, úmrtnosti či iných parametrov skutočne zásadne nebezpečnejší ako iné doteraz známe choroby, iné epidémie, ktoré tu máme každý rok. Choroby, ktoré takisto ničia životy a zdravie ľudí, pri ktorých takisto ľudia zomierajú, končia v nemocniciach, ale pri epidémii, ktorý sa nikdy núdzový stav v minulosti nevyhlasoval. Kde sú teda tie zásadné údaje a kde je to zásadné porovnanie? Pretože od začiatku tzv. pandémie sme sa k nim ešte nikdy nedopracovali. Nie sú zverejnené ani na stránke ministerstva a nedali ste ich ani do tohto svojho materiálu. Alebo kde nájdeme štúdiu o tom, že tá tzv. britská mutácia COVIDU-19 je agresívnejšia, ako tvrdíte? Uvádzate, že sa šíri o 40 % rýchlejšie, že je smrtnejšia o cca 35 až 65 %, a to naprieč všetkými vekovými kategóriami. Z čoho ale vychádzate a prečo neuvádzate konkrétne vedecké zdroje týchto svojich tvrdení? Obzvlášť, keď sami, sami tam priznávate v tomto návrhu, že nateraz vlády, vedci a lekári nemajú dostatok informácií a vedeckých výstupov o tejto mutácii. Čiže vlády, vedci a lekári nemajú dostatok informácií, ale vy ich máte, vy už máte natoľko, aby ste to tam mohli dať ako nejaký argument na to, aby sme mohli, aby sme museli predlžovať núdzový stav. Tvrdíte, že najdôležitejším opatrením naviazaným na núdzový stav je zákaz vychádzania. No opäť v celom vašom návrhu nie je ani jedna štatistika, štúdia či analýza, z ktorej by toto vyplývalo. A teda vyplývalo by, že pokles nárastu infikovaných spôsobil práve zákaz vychádzania a nie nejaké iné faktory prítomné v čase, keď ste tento zákaz vychádzania zaviedli. No možno niekde na tlačovke, v médiách by vám stačili takéto strohé konštatovania na to, aby ste vystrašili celý národ, ale predsa ak chcete, aby sme schválili takú závažnú vec, ako je predĺženie núdzového stavu, tak nám tu nemôžete argumentovať takýmito prázdnymi frázami bez toho, aby ste ich mali aj skutočne detailne a dôkladne podložené. Teraz jeden príklad, jeden príklad o tom, na akých nezmysloch stojí vaša argumentácia v prospech predĺženia núdzového stavu. Vo svojom návrhu píšete, že vďaka zákazu vychádzania sa podarilo znížiť reprodukčné číslo, ktoré bolo ešte začiatkom decembra na hodnote 1,2 až 1,3, ktoré podľa vás znamená zdvojnásobenie počtov infekcií každé dva-tri týždne. Teda inými slovami tvrdíte, že ešte začiatkom decembra každé dva až tri týždne vzrastal počet infikovaných o 100 %. To tam píšete. Ja som si dal tú námahu, pozrel som si oficiálne čísla, oficiálne čísla z vládneho webu korona.gov.sk, kde je zverejnená štatistika počtu infikovaných deň po dni. Podľa tejto štatistiky počet infikovaných vzrástol v priebehu troch týždňov od 16. novembra, teda zhruba od polovice novembra, do konca prvého decembrového týždňa, t. j. do 6. decembra len o tretinu, teda o 32 % a v nasledujúcich troch týždňoch o 41 %. Nehnevajte sa na mňa, ale nemusíme byť nejakí matematici na to, aby bolo zrejmé, že 30 až 40-percentný nárast je niečo celkom iné ako 100-percentný nárast, ktorý uvádzate v návrhu vy. A teraz je otázka, že či v tomto materiáli otvorene klamete, neviete, o čom hovoríte, alebo nejako zveličujete, neviete počítať, alebo jednoducho uvádzate nezmysly o tom, čo znamená to reprodukčné číslo. A možno si myslíte, že to my poslanci ani nečítame a že sa nad tým nejakým spôsobom nezamýšľame a nesnažíme sa overiť tie informácie, ktoré nám dávate. Samozrejme môžete mi, páni poslanci, panie poslankyne, na tomto mieste oponovať, môžete ma prerušiť a povedať, že ja nie som nejaký matematik, že neviem, o čom hovorím, že to všetko nesprávne interpretujem a že vy to máte všetko naozaj spočítané a podložené, že veľmi dobre viete, ako sa tzv. pandémia COVIDU-19 u nás na Slovensku vyvíja a čo presne treba proti tomu urobiť. Samozrejme, mohli by ste to povedať, ak by ste vy sami mohli dokázať, že všetky čísla, o ktoré sa v tom vašom návrhu opierate a ktorý aj prezentujete na verejnosti a pred médiami, že tieto čísla sú presné, jasné a výstižné. Jednoducho, že poznáte skutočný stav veci. No lenže práve tu je, dámy a páni, tu je kameň úrazu, pretože vy skutočný stav veci, skutočný stav tzv. pandémie COVIDU-19 vôbec nepoznáte, a preto všetko, čo hovoríte o núdzovom stave, je jednoducho postavené na vode alebo ľudovo povedané, vycucané, vycucané z prsta. A to netvrdím len ja. Typickým príkladom je prípad počtu hospitalizovaných na COVID-19 v okrese Kežmarok spred dvoch týždňov. Podľa ministerstva zdravotníctva malo byť v tomto okrese 95 pacientov, no v skutočnosti ich v jedinej kežmarskej nemocnici mali len 11, čo doteraz nedokázal minister Krajči nejako uspokojivo vysvetliť. Ako teda potom môžeme veriť oficiálnym číslam, ktoré nám tu vláda prezentuje? A je jedno, či úmyselne klame, alebo má v skutočných číslach len zmätok, na tom vôbec nezáleží. Podstatné je, že tie čísla jednoducho nesedia. Napokon vynikajúco to zhrnul nie tak hocikto, ale priamo matematik doc. Richard Kollár z Fakulty matematiky, fyziky a informatiky Univerzity Komenského po stretnutí s prezidentkou. Ten to povedal jasne a bolo to aj medializované, ale treba to zopakovať aj tu, budem ho citovať: „Budem sa vyjadrovať k číslam a dátam a budem odpovedať na jednu otázku, ktorú si často kladú médiá aj verejnosť. Ako na tom vlastne sme a čo sa momentálne deje v rámci pandémie na Slovensku? Odpoveď je jednoslovná – nevieme.“. Toľko pán Kollár, ktorý následne zhrnul, čo všetko nevieme, a to: „Netušíme, koľko ľudí do nemocníc prichádza, koľko odchádza, teda nemáme elementárne údaje. Nevieme posúdiť, čo spôsobuje nárast hospitalizácií. Nepoznáme vek hospitalizovaných. Nevieme, koľko infekcií vzniká priamo v nemocniciach. Nevieme, koľko pacientov v nemocniciach je prekladaných z necovidových do covidových oddelení. Z regionálnych úradov verejného zdravotníctva sme sa stále nedozvedeli, kde sa naši občania nakazia najčastejšie. Nevieme, či je bezpečné ísť do obchodu, cestovať MHD, nevieme, kde a koľko ľudí sa infikovalo. Nevieme, koľko ľudí prekročilo hranice Slovenskej republiky a z ktorých krajín prichádzali. Netušíme, ako spočítať reprodukčné číslo a preto sa ani neuverejňuje ani na tlačových konferenciách. Nemáme informáciu o trasovaní, nevieme, koľko ľudí bolo vytrasovaných a potom indikovaných ako pozitívnych, koľko trasovaných skončilo v nemocniciach, nevieme nič o efektívnosti trasovania. Nevieme nič o nových mutáciách COVIDU-19.“ Inými slovami, ako povedal doc. Kollár, sme v dátovom pekle a nevieme, či nás čaká ďalšia vlna. Otázkou potom je, čo vlastne, čo vlastne vieme, a ak nepoznáme kľúčové dáta alebo sú tieto dáta nepresné, chaotické a zavádzajúce, ako s nimi môžete vôbec pracovať a ako nám môžete vôbec predkladať návrh na predĺženie núdzového stavu? Opakujem, na základe čoho? Na základe tohto dátového chaosu máme teraz predlžovať núdzový stav? Na základe toho, ako sa práve vyspal váš predseda vlády Igor Matovič? Ten Matovič, ako sme videli pri posledných testovaniach, ktorý absolútne odignoroval odporúčania všetkých odborníkov? Dobre, páni, páni poslanci, dobre, majme tu, majme tu núdzový stav, ak si to pán predseda vlády Igor Matovič želá, ale nech tento núdzový stav platí len pre neho a pre vás z vládnej koalície, čo v týchto šialených a na vode postavených experimentoch slepo podporujete. Nech platí pre vás, ale my ostatní s tým nechceme mať nič spoločné. My ostatní sa nebudeme, nebudeme podieľať na tom, čo robíte so Slovenskom a Slovákmi.